**Seletuskiri: määrus eelnõu „Mulgi Hoolekandekeskuse põhimäärus“**

Põhimääruse kinnitamise vajadus tuleneb otsusest liita Mõisaküla Hoolekandekeskusega Polli Hooldekodu, kusjuures ühendatav asutus lõpetab tegevuse ja nende baasil moodustatakse uus hoolekandeasutus Mulgi Hoolekandekeskus.

Määrus kehtestatakse KOKS § 22 lg 1 p 37, § 35 lg 2 alusel, millest tulenevalt hallatava asutuse põhimääruse kinnitamine ning muutmine toimub volikogu poolt kehtestatud korras.

Mulgi valla õigusaktidest tulenevalt ei ole nimetatud korda kehtestatud, seega eeltoodust tulenevalt on vallavalitsuse hallatava asutuse põhimääruse kinnitamine vallavolikogu pädevuses.

Vastavalt sotsiaalhoolekande seaduse §le 20 on väljaspool isiku kodu osutatav üldhooldusteenus kohaliku omavalitsuse üksuse korraldatav sotsiaalteenus, mille eesmärk on turvalise keskkonna ja toimetuleku tagamine täisealisele isikule, kes terviseseisundist, tegevusvõimest või elukeskkonnast tulenevatel põhjustel ei suuda kodustes tingimustes ajutiselt või püsivalt iseseisvalt toime tulla.

Teenuse osutamisel tagab teenuseosutaja teenuse saajale hooldustoimingud ning muud toetavad ja toimetulekut tagavad toimingud ja teenused, mis on määratud hooldusplaanis, samuti tagab ka majutamise ja toitlustamise.

Hea tava näeb ette, et olulised sätted põhimääruses on asutuse nimetus, asukoht ja aadress, õiguslik seisund (s.h asjaajamine, sümboolika), asutuse tegevuse eesmärk ja ülesanded, juhtimine ja tegevuse korraldamine, s.h juhataja põhiülesanded, juhataja asendamine, samuti vara ja finantseerimine, aruandlus ja järelevalve, asutuse ümberkorraldamise ja tegevuse lõpetamisega seonduv.

Vallavalitsuse ettepanek: võtta vastu Mulgi Hoolekandekeskuse põhimäärus, mille kehtima hakkamise ajaks on 1. september.

*Eelnõu ja seletuskirja koostaja:*

*Vallasekretär Milja Janson.*